Disketová jednotka

Disketová jednotka alebo hovorovo disketová mechanika (skratka FDD, z angl. floppy disk drive) je vstupno-výstupné zariadenie (počítačový komponent), slúžiace na dlhodobé ukladanie dát na vymeniteľné magnetické dátové médium - disketu.

 Všeobecne 
Disketová mechanika (FDD) je zariadenie pre čítanie a zapisovanie dát na pružné disky (inak disketa, floppy disk ...). Pripája sa na radič FDD, ktorý je buď súčasťou matičnej dosky počítača, alebo ako samostatný - na rozširujúcej karte. V súčasnosti sa pre svoju jednoduchosť a kompaktnosť používajú výhradne 3.5" mechaniky. Najnovšia generácia počítačov už FDD nepoužíva, napriek tomu je disketa jediné prenosové médium 100% kompatibilné so staršími počítačmi nemajúcimi USB.

 Konštrukcia 3.5" FDD 
Mechanika FDD je zariadenie určené mechanicky do tzv. 3.5" šachty skrinky počítača (podobne ako pevný disk). V prednej časti je štrbina pre vloženie diskety, tlačidlo, pomocou ktorého je možné disketu vybrať a LED kontrolka indikujúca činnosť mechaniky.

Disketa je vlastne tenký pružný plastový kotúč o priemere 3.5" s nanesenou magnetickou vrstvou (obvykle oxid železa, alebo chrómu). Kotúč je uzatvorený v plastovom obale, ktorý ho chráni pred nečistotou a mechanickým poškodením. Puzdro je vystlané mäkkou vrstvou zabraňujúcou odieraniu kotúča. Pri zápise alebo čítaní sa kotúč otáča. V obale je vytvorená čítacia štrbina, zakrytá odsúvateľnými dvierkami, ktoré automaticky odkryjú štrbinu pri vložení diskety do mechaniky FDD. 


Cez túto štrbinu sa na kotúč pritlačia kombinované (čítacie-mazacie-záznamové) magnetické hlavy, z každej strany kotúča jedna. Hlavy sa automaticky prisunú pri vložení diskety a odsunú pri jej vybraní. Dáta sú na diskete uložené magnetickým záznamom v sústredených kružniciach - stopách (track). Kružnice sú na oboch stranách média. Každá stopa je rozdelená ešte na sektory (sector), ktoré tvoria najmenší diel, na ktorý je možné zapisovať. Základnými parametrami diskiet sú ich veľkosť, hustota záznamu dát a z toho vyplývajúca kapacita. Pozri formátovanie.

Pre 3.5" mechaniky sa požívali tri typy diskiet: DD - formátovaná kapacita 720 kB, HD - formátovaná kapacita 1.44 MB, HHD - formátovaná kapacita 2.88 MB. Dnes sa používajú iba diskety s formátovanou kapacitou 1.44 MB.

Parametrami diskiet sú: Veľkost diskety, hustota záznamu, počet sektorov, počet strán, kapacita sektoru, kapacita diskety (napr. 3.5" disketa HD: 80 stôp, 18 sektorov, 2 strany, 512 dátových byte v sektore, celková formátovaná kapacita 1.44 MB) 
Mechanika FDD sa pripája na štandardný radič diskiet. Radič obvykle podporuje pripojenie dvoch FDD mechaník pružných diskov pomocou jediného plochého 34 vodičového kábla.

Princíp čítania: Zasunutím diskety sa prisunú čítacie hlavy. Kotúč v diskete sa roztočí a hlava zaujme východiskovú pozíciu (v blízkosti vonkajšieho okraja kotúča, tzv. nultá stopa). Hlavy sa vysunú na požadovanú stopu pomocou krokového motora a závitovej tyče. Disketa sa pootočí na zadaný sektor a začne čítanie sektora.

Proti neželanému prepísaniu obsahu diskety má 3.5" disketa otvor s mechanickým zakrytím. Zakrytie otvoru umožňuje zápis, jeho odkrytie bráni zápisu na disketu. Otvor na druhej strane diskety oznamuje mechanike FDD druh záznamu (DD, HD).

 História 

V minulosti sa používalo viacero typov pružných diskov. Podľa veľkosti diskety poznáme 12“, 8“, 5,25“, a 3,5“ diskety, podľa počtu záznamových strán: jednostranné a dvojstranné (single side SS, double side DS), podľa hustoty záznamu: SD - single density – jednoduchá hustota, DD - double density – dvojnásobná hustota, HD - high density - vysoká hustota. Pre vyjadrenie hustoty záznamu sa tiež niekedy používa jednotka TPI (Tracks Per Inch), ktorá udáva počet stôp na jeden palec. Diskety 5.25" HD majú hustotu záznamu 96 TPI a diskety 3.5" HD majú hustotu 136 TPI. Disketové mechaniky boli dlho jediné prenosné záznamové média. Dnes však už nevyhovujú hlavne pre svoju kapacitu, a neujalo sa ani ich „vzkriesenie“ zvýšením kapacity na 2.88 MB, kombináciami s optickými mechanikami a pod. pretože tieto neboli 100% kompatibilné so staršími typmi. 


Dnes existujú aj mechaniky FDD s pripojením pomocou zbernice USB.

 Rozloženie konektora 
Rozloženie konektora pre FDD v PC je rovnaké pre 3.5" aj 5.25" disketové mechaniku, aj keď konektory sú fyzicky odlišné. Väčšinou bola možnosť pripojiť dve mechaniky na jeden radič FDD (často integrovaný na základnej doske), pričom kábel mal medzi dvomi konektormi „pretočené“ žily určujúce poradie mechaniky (10-16).

PinMenoSmer (PC→FDD)Popis2 /REDWC  → Výber hustoty zápisu4 NC  Nezapojený6 NC  Nezapojený8 /INDEX  ← Indexový impulz (začiatok stopy)10 /MOTEA  → Spustenie motora A12 /DRVSB  → Výber mechaniky B14 /DRVSA  → Výber mechaniky A16 /MOTEB  → Spustenie motora B18 /DIR  → Smer krokovania hlavy20 /STEP  → Krok hlavy22 /WDATA  → Zapisované dáta24 /WGATE  → Povolenie zápisu na disketu26 /TRK00  ← Nultá stopa (koncová poloha hlavy)28 /WPT  ← Zákaz zápisu ("prepnuté" na diskete)30 /RDATA  ← Čítané dáta32 /SIDE1  → Výber hlavy (strany)34 /DSKCHG  ← Výmena diskety (disketa vybraná z mechaniky)

Všetky nepárne piny sú zapojené na GND (zem).

 Pozri aj 
 disketa
 pevný disk

Kategória:Dátové nosiče
Kategória:Výstupné zariadenia
Kategória:Vstupné zariadenia